Мой дыялог з часопісам існуе 10 гадоў, з той пары, калі яшчэ працавала настаўніцай беларускай мовы і літаратуры ў гімназіі. Ведаў па літаратурнай тэме “Міфы”, што ўключана ў школьную праграму, не хапала, а тэме прысвячалася па 3 урокі ў класах з 5-га па 11-ы. Як цяжка было растлумачыць пяцікласнікам, напрыклад, прыпавесць пра марнатраўнага сына! Ні адзін з іх не мог апраўдаць Бацькі, які прыняў блудніка ды зрабіў дзеля яго пір, а не зрабіў для добрага і паслухмянага другога сына. Тыя ўрокі і для мяне самой былі цяжкімі, хоць перад тым разоў тры прачытала “Новы Запавет”… Зразумець Божую мудрасць, якая часам супярэчыць чалавечай логіцы, не ўдаецца адразу…